               IL-KUMMISSJONI EWROPEA
            Brussell, 6.8.2018
            COM(2018) 573 final
            2018/0302(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adeżjoni tar-Repubblika tal-Kroazja mal-Unjoni Ewropea

               MEMORANDUM TA’ SPJEGAZZJONI

               1.IS-SUĠĠETT TAL-PROPOSTA

                  Din il-proposta tikkonċerna d-deċiżjoni li tiġi stabbilita l-pożizzjoni li għandha tittieħed, f’isem l-Unjoni Ewropea (“l-Unjoni”), fi ħdan il-Kumitat tal-FSE stabbilit bil-Ftehim interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (minn hawn’ il quddiem imsejjaħ “il-Ftehim”),
                     1
                   fid-dawl tal-adozzjoni ta’ deċiżjoni tal-Kumitat tal-FSE dwar l-adeżjoni tar-Repubblika tal-Kroazja mal-Unjoni Ewropea.

                  2.
                        IL-KUNTEST TAL-PROPOSTA

                  2.1.
                        Il-Ftehim interim ta’ Sħubija Ekonomija bejn il-Kosta tal-Avorju u l-UE

                  L-iskop tal-ftehim huwa li jistabbilixxi qafas inizjali għal Ftehim sħiħ ta’ Sħubija Ekonomika f’konformità mal-Ftehim ta’ Kotonù. Il-Ftehim ilu li qiegħed jiġi applikat b’mod proviżorju sa mit-3 ta’ Settembru 2016.

                  2.2.
                        Il-Kumitat tal-FSE

                  Il-Kumitat tal-FSE huwa l-organu istituzzjonali konġunt ta’ dan il-ftehim. L-Artikolu 73 tal-ftehim jistipula li l-Kumitat tal-FSE ikun responsabbli mill-amministrazzjoni tal-oqsma kollha koperti mill-ftehim u mit-twettiq ta’ kull kompitu msemmi fih. Il-Kumitat tal-FSE jieħu d-deċiżjonijiet tiegħu bi qbil ġenerali. Il-funzjonament tal-Kumitat tal-FSE huwa deskritt fir-regoli ta’ proċedura interni tiegħu, approvati mill-partijiet f’April 2017, emendati mill-Kunsill Ewropew, u adottati mill-partijiet waqt it-tieni laqgħa tal-Kumitat tal-FSE bejn il-Kosta tal-Avorju u l-Unjoni Ewropea f’Marzu 2018.

                  2.3.
                        Att stipulat mill-Kumitat tal-FSE

                  Fit-tielet laqgħa tiegħu fi [data], il-Kumitat tal-FSE mistenni jadotta deċiżjoni dwar l-adeżjoni tar-Repubblika tal-Kroazja mal-Unjoni (“l-att previst”).

                  L-Artikolu 77 tal-Ftehim jistipula li l-Kumitat tal-FSE jista’ jiddeċiedi dwar kull miżura ta’ adattament jew ta’ tranżizzjoni li jistgħu jkunu meħtieġa wara l-adeżjoni ta’ Stati Membri ġodda mal-Unjoni.

                  L-att previst għandu bħala objettiv li jsiru l-emendi meħtieġa għall-Ftehim wara l-adeżjoni tar-Repubblika tal-Kroazja mal-Unjoni.

                  L-att previst għandu jsir vinkolanti fuq il-partijiet f’konformità mal-paragrafu 3 tal-Artikolu 77 tal-Ftehim, li jistipula li: “Il-partijiet għandhom jeżaminaw l-effetti tal-adeżjoni tal-Istati l-Membri l-ġodda tal-Unjoni Ewropea fuq dan il-ftehim. Il-Kumitat FSE jista' jiddeċiedi fuq miżuri tranżitorji jew emendi neċessarji.”

                  3.
                        IL-POŻIZZJONI LI GĦANDHA TIĠI ADOTTATA F’ISEM L-UNJONI

                  Ir-Repubblika tal-Kroazja aderiet mal-UE fl-1 ta’ Lulju 2013, u ddepożitat l-att ta’ adeżjoni tagħha  għall-Ftehim fit-8 ta’ Novembru 2017 mas-Segretarjat Ġenerali tal-Kunsill tal-Unjoni. Il-klawsola ta’ adeżjoni li tinstab fil-paragrafu 2 tal-Artikolu 77 tal-Ftehim tistipula l-adeżjoni tal-Kroazja mal-Ftehim billi tiddepożita att ta’ adeżjoni. Għal dak li jirrigwarda l-modifikazzjonijiet sussegwenti, li jkunu meħtieġa minħabba l-adeżjoni, il-klawsola ta’ adeżjoni tistipula li għandu jkun hemm deċiżjoni mill-Kumitat tal-FSE.

                  Għalhekk ikun xieraq li l-Unjoni tiddetermina l-pożizzjoni li għandha tittieħed fir-rigward tal-adozzjoni tal-att previst tal-Kumitat tal-FSE fejn tidħol l-adeżjoni tar-Repubblika tal-Kroazja mal-ftehim.

                  Din il-proposta ta’ Deċiżjoni tal-Kunsill tinkludi bħala anness abbozz ta’ deċiżjoni li għandha tittieħed mill-Kumitat tal-FSE.

                  Il-ftehim għandu japplika, min-naħa l-waħda, għat-territorji fejn jiġi applikat it-Trattat dwar il-Funzjonament tal-Unjoni Ewropea (“TFUE”) u skont il-kundizzjonijiet stabbiliti fit-Trattat imsemmi u, min-naħa l-oħra, għat-territorju tal-Kosta tal-Avorju.

                  4.
                        Il-Bażi ġuridika

                  4.1.
                        Il-bażi ġuridika proċedurali

                  4.1.1.
                        Prinċipji

                  L-Artikolu 218(9) TFUE jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

                  Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregolaw is-sede inkwistjoni. Dan il-kunċett jinkludi kemm strumenti li ma għandhomx effett vinkolanti skont id-dritt internazzjonali, iżda li madankollu “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                     2
                  .

                  4.1.2.
                        Applikazzjoni għal dan il-każ

                  Il-Kumitat tal-FSE huwa sede maħluqa mill-ftehim.

                  L-Artikolu 77 tal-Ftehim dwar l-adeżjoni ta’ Stati Membri ġodda mal-Unjoni jipprevedi li l-Kumitat tal-FSE jista’ jadotta miżuri tranżitorji jew emendi neċessarji għall-ftehim fil-każ ta’ adeżjoni ġdida mal-Unjoni.

                  L-att li l-Kumitat tal-FSE huwa mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikolu 77 tal-ftehim minħabba li jinkludi emendi għal ftehim internazzjonali li diġà jorbot lill-Unjoni.

                  L-att previst la jiikkompleta u lanqas ma jemenda l-qafas istituzzjonali tal-ftehim.

                  Għaldaqstant, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

                  4.2.
                        Il-bażi ġuridika sostantiva

                  4.2.1.
                        Prinċipji

                  Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

                  4.2.2.
                        Applikazzjoni għal dan il-każ

                  L-objettiv u l-kontenut tal-att previst jirrigwardaw il-kummerċ u kwistjonijiet relatati mal-kummerċ. Għalhekk il-bażi ġuridika sostantiva għad-Deċiżjoni proposta hija l-Artikolu 207 tat-TFUE.

                  4.3.
                        Konklużjoni

                  Il-bażi ġuridika għal din id-Deċiżjoni tal-Kunsill hija t-TFUE, u b’mod partikolari l-Artikolu 207 flimkien mal-Artikolu 218(9).

                  5.
                        PUBBLIKAZZJONI TAL-ATT PREVIST

               Peress li d-deċiżjoni tal-Kumitat tal-FSE se temenda l-ftehim, huwa xieraq li din tiġi ppubblikata f’Il-Ġurnal Uffiċjali tal-Unjoni Ewropea, ladarba tiġi adottata.

               2018/0302 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adeżjoni tar-Repubblika tal-Kroazja mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (“TFUE”), u b’mod partikolari l-Artikoli 207 u 218(9) tiegħu,

               Wara li kkunsidra l-Ftehim interim ta' Sħubija Ekonomika bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”)
                  3
               ,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ġie konkluż f’isem l-Unjoni Ewropea (“l-Unjoni”) permezz tad-Deċiżjoni 2009/156/KE
                  4
                u qiegħed jiġi applikat b’mod proviżorju mill- 3 ta’ Settembru 2016.

               (2)It-Trattat li jikkonċerna l-adeżjoni tar-Repubblika tal-Kroazja mal-Unjoni ġie ffirmat fid-9 ta' Diċembru 2011 u daħal fis-seħħ fl-1 ta' Lulju 2013.

               (3)Ir-Repubblika tal-Kroazja aderiet mal-Ftehim fit-8 ta’ Novembru 2017 billi ddepożitat l-att ta' adeżjoni tagħha.

               (4)F’konformità mal-Artikolu 77 tal-Ftehim, il-Kumitat tal-FSE jista' jiddeċiedi dwar kwalunkwe miżura emendatorja li tista' tkun neċessarja b'rabta mal-adeżjoni ta' Stati Membri ġodda mal-Unjoni.

               (5)Il-Kumitat tal-FSE, fil-Laqgħa Annwali tiegħu ta' [data], mistenni jadotta d-deċiżjoni prevista dwar l-adeżjoni tar-Repubblika tal-Kroazja mal-Unjoni.

               (6)Huwa xieraq li tiġi stabbilita l-pożizzjoni li għandha tittieħed, f’isem l-Unjoni, fil-Kumitat tal-FSE għar-rigward tal-adeżjoni tar-Repubblika tal-Kroazja mal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni, fil-laqgħa annwali ta’ [data] tal-Kumitat tal-EPA stabbilit skont il-Ftehim dwar l-Adeżjoni tar-Repubblika tal-Kroazja mal-Unjoni, għandha tkun ibbażata fuq l-abbozz tad-Deċiżjoni anness ma’ din id-Deċiżjoni.

               Artikolu 2

               Wara li tiġi adottata, id-Deċiżjoni tal-Kumitat tal-FSE għandha tiġi ppubblikata f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 59, 3.3.2009, p. 3-272

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill (OIV), C-399/12, ECLI:EU:C:2014:2258, il-punti 61 sa 64.

                     (3)

                        ĠU L 59, 3.3.2009, p. 2

                     (4)

                        ĠU L 59, 3.3.2009, p. 1

    ---documentbreak---

               IL-KUMMISSJONI EWROPEA
            Brussell,6.8.2018
            COM(2018) 573 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta' Sħubija Ekonomika bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra, dwar l-adeżjoni tar-Repubblika tal-Kroazja mal-Unjoni Ewropea

               ANNESS

               Abbozz

               DEĊIŻJONI Nru …/2018 TAL-KUMITAT TAL-FSE

               stabbilit mill-Ftehim interim ta’ Sħubija Ekonomika bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra

               ta’ [data]

               dwar l-adeżjoni tar-Repubblika tal-Kroazja mal-Unjoni Ewropea

               IL-KUMITAT TAL-FSE,

               Wara li kkunsidra l-Ftehim interim ta’ Sħubija Ekonomika bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, min-naħa l-oħra (“il-Ftehim”), iffirmat f’Abidjan fis-26 ta’ Novembru 2008, u applikat fuq bażi proviżorja mit-3 ta’ Settembru 2016, u b’mod partikolari l-Artikoli 76, 77 u 81 tiegħu,

               Wara li kkunsidra t-Trattat dwar l-Adeżjoni tar-Repubblika tal-Kroazja mal-Unjoni Ewropea (“l-Unjoni”), u l-att ta’ adeżjoni mal-Ftehim ippreżentat mir-Repubblika tal-Kroazja fit-8 ta’ Novembru 2017,

               Billi:

               (1)Dan il-Ftehim għandu japplika, fuq naħa, għat-territorji fejn japplika it-Trattat dwar il-Funzjonament tal-Unjoni Ewropea (“TFUE”) u bil-kundizzjonijiet imniżżla fit-Trattat u, fuq in-naħa l-oħra, għat-territorju tal-Kosta tal-Avorju.

               (2)L-Artikolu 77(3) tal-Ftehim jipprevedi li l-Kumitat tal-FSE jista’ jiddeċiedi fuq miżuri emendatorji li jistgħu jkunu neċessarji wara l-adeżjoni ta’ Stati Membri ġodda mal-Unjoni Ewropea.

               ADOTTA DIN ID-DEĊIŻJONI:

               Artikolu 1

               Ir-Repubblika tal-Kroazja, bħala Parti tal-Ftehim, bl-istess mod bħall-Istati Membri l-oħra tal-Unjoni, għandha tadotta rispettivament u tieħu nota tat-testi tal-Ftehim, kif ukoll tal-Annessi, il-Protokolli u d-Dikjarazzjonijiet mehmuża magħhom.

               Artikolu 2

               Il-Ftehim huwa emendat kif ġej: L-Artikolu 81 huwa sostitwit b’li ġej:

               “Artikolu 81

               Testi awtentiċi

               Dan il-ftehim huwa preparat f'żewġ kopji bil-Bulgaru, biċ-Ċek,bid-Daniż, bl-Olandiż, bl-Estonjan, bl-Ingliż, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, u bl-Isvediż, u kull wieħed mit-testi huwa awtentiku b'mod ugwali.”

               Artikolu 3

               L-Unjoni għandha tikkomunika lill-Kosta tal-Avorju l-verżjoni bil-lingwa Kroata tal-Ftehim.

               Artikolu 4

               Id-dispożizzjonijiet tal-Ftehim għandhom japplikaw għal merkanzija esportata mill-Kosta tal-Avorju lejn ir-Repubblika tal-Kroazja jew mir-Repubblika tal-Kroazja lejn il-Kosta tal-Avorju, li jikkonformaw mar-regoli ta’ oriġini fis-seħħ fit-territorji tal-Partijiet tal-Ftehim u li fit-3 ta’ Settembru 2016 kienu fi tranżitu jew f’ħażna temporanja, f’maħżen tad-dwana jew f’żona ħielsa fil-Kosta tal-Avorju jew fir-Repubblika tal-Kroazja.

               Għandu jingħata trattament preferenzjali fil-każijiet imsemmija fl-ewwel paragrafu, soġġett għall-preżentazzjoni tal-prova tal-oriġini maħruġa b’mod retrospettiv mill-awtoritajiet tad-dwana tal-pajjiż esportatur lill-awtoritajiet tad-dwana tal-pajjiż importatur, fi żmien erba’ xhur mid-data tad-dħul fis-seħħ ta’ din id-Deċiżjoni.

               Artikolu 5

               Il-Kosta tal-Avorju timpenja ruħha li ma tagħmel ebda pretensjoni, talba jew rikors u li ma timmodifika jew tirtira l-ebda konċessjoni konformi mal-Artikolu XXIV.6 u l-Artikolu XXVIII tal-Ftehim Ġenerali dwar it-Tariffi u l-Kummerċ (“GATT” - General Agreement on Tariffs and Trade) 1994 jew mal-Artikolu XXI tal-Ftehim Ġenerali dwar il-Kummerċ fis-Servizzi (‘GATS’ - General Agreement on Trade in Services) fir-rigward tal-adeżjoni tar-Repubblika tal-Kroazja mal-Unjoni Ewropea.

               Artikolu 6

               Din id-Deċiżjoni għandha tidħol fis-seħħ mal-iffirmar tagħha.

               Madankollu, l-Artikoli 3 u 4 għandhom japplikaw mit-3 ta’ Settembru 2016.

               Magħmul fi xxx,

                        Għall-Kosta tal-Avorju

                        Għall-Unjoni Ewropea


               IL-KUMMISSJONI EWROPEA
            Brussell, 6.8.2018
            COM(2018) 574 final
            2018/0303(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra, fir-rigward tal-adeżjoni tar-Repubblika tal-Kroazja mal-Unjoni Ewropea

               MEMORANDUM TA’ SPJEGAZZJONI

               1.SUĠĠETT TAL-PROPOSTA

                  Din il-proposta tirrigwarda d-deċiżjoni li tistabbilixxi l-pożizzjoni li għandha tiġi adottata f’isem l-Unjoni Ewropea (“l-Unjoni”) fil-Kumitat tal-FSE stabbilit mill-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, minn naħa, u l-Parti Afrika Ċentrali, min-naħa l-oħra (“il-Ftehim”)
                     1
                  , bil-għan tal-adozzjoni ta’ deċiżjoni tal-Kumitat tal-FSE rigward l-adeżjoni tar-Repubblika tal-Kroazja mal-Unjoni Ewropea.

                  2
                        KUNTEST TAL-PROPOSTA

                  2.1
                        Il-Ftehim ta’ Sħubija Ekonomika UE - Afrika Ċentrali

                  L-għan tal-ftehim huwa li jistabbilixxi qafas inizjali għal sħubija ekonomika reġjonali sħiħa f’konformità mal-Ftehim ta’ Cotonou. Sa issa, il-Parti Afrika Ċentrali, hija magħmula mir-Repubblika tal-Kamerun. Mill-4 ta’ Awwissu 2014, il-Ftehim ġie applikat fuq bażi proviżorja.

                  2.2.
                        Kumitat tal-FSE

                  Il-Kumitat tal-FSE huwa l-korp istituzzjonali konġunt tal-Ftehim. L-Artikolu 92 tal-Ftehim jipprevedi li l-Kumitat tal-FSE huwa responsabbli mill-amministrazzjoni tal-oqsma kollha koperti mill-Ftehim u mit-twettiq tal-attivitajiet kollha msemmija f’dan il-Ftehim. Il-Kumitat tal-FSE għandu jasal għad-deċiżjonijiet tiegħu b’kunsens. Il-funzjonament tal-Kumitat tal-FSE huwa deskritt fir-regoli ta’ proċedura tiegħu
                     2
                  .

                  2.3.
                        Att previst mill-Kumitat tal-FSE

                  Fir-raba’ laqgħa tiegħu fi [data], il-Kumitat tal-FSE jrid jadotta deċiżjoni li tirrigwarda l-adeżjoni tar-Repubblika tal-Kroazja mal-Unjoni (“l-att previst”).

                  L-Artikolu 102 tal-Ftehim jipprovdi li l-Kumitat tal-FSE jista’ jiddeċiedi dwar miżuri tranżitorji jew emendi li jistgħu jkunu neċessarji rigward l-adeżjoni ta’ Stati Membri ġodda tal-Unjoni Ewropea.

                  L-objettiv tal-att previst huwa li jsiru l-emendi fil-Ftehim li saru meħtieġa wara l-adeżjoni tar-Repubblika tal-Kroazja mal-Unjoni.

                  L-att previst se jsir vinkolanti fuq il-partijiet f’konformità mal-Artikolu 102(3) tal-Ftehim, li jipprevedi: “Il-Partijiet għandhom jeżaminaw l-effetti tal-adeżjoni tal-Istati Membri l-ġodda tal-Unjoni Ewropea fuq dan il-Ftehim. Il-Kumitat tal-FSE jista’ jiddeċiedi dwar miżuri tranżitorji jew emendi neċessarji.”

                  3.
                        POŻIZZJONI LI GĦANDHA TIĠI ADOTTATA F’ISEM L-UNJONI

                  Ir-Repubblika tal-Kroazja aderiet mal-Unjoni fl-1 ta’ Lulju 2013 u ppreżentat l-att ta’ adeżjoni tagħha mal-Ftehim fit-8 ta’ Novembru 2017 mas-Segretarjat Ġenerali tal-Kunsill tal-Unjoni. Il-klawżola tal-adeżjoni fl-Artikolu 102(2) tal-Ftehim tipprevedi l-“adeżjoni awtomatika” tal-Kroazja mal-Ftehim billi tippreżenta att ta’ adeżjoni. Fir-rigward tal-emendi sussegwenti li huma neċessarji minħabba l-adeżjoni, il-klawżola ta’ adeżjoni tipprevedi deċiżjoni tal-Kumitat tal-FSE.

                  L-Unjoni, għalhekk, għandha tiddetermina l-pożizzjoni li għandha tiġi adottata fir-rigward tal-adozzjoni tal-att previst tal-Kumitat tal-FSE rigward l-adeżjoni tar-Repubblika tal-Kroazja mal-Ftehim.

                  L-anness ta’ dan l-abbozz ta’ Deċiżjoni tal-Kunsill jinkludi abbozz ta’ Deċiżjoni li trid tittieħed mill-Kumitat tal-FSE.

                  Il-Ftehim għandu japplika, fuq naħa waħda, għat-territorji li fihom japplika t-Trattat dwar il-Funzjonament tal-Unjoni Ewropea (“TFUE”) u skont il-kundizzjonijiet stabbiliti fit-Trattat u, fuq in-naħa l-oħra, għat-territorji tal-Istati Firmatarji tal-Afrika Ċentrali (il-Kamerun).

                  4.
                        Bażi ġuridika

                  4.1.
                        Bażi ġuridika proċedurali

                  4.1.1.
                        Prinċipji

                  L-Artikolu 218(9) TFUE jipprevedi d-deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta din is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

                  Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                     3
                  .

                  4.1.2.
                        Applikazzjoni għall-każ preżenti

                  Il-Kumitat tal-FSE huwa korp stabbiliti mill-Ftehim.

                  L-Artikolu 102 tal-Ftehim fir-rigward tal-adeżjoni tal-Istati Membri l-ġodda tal-Unjoni jipprevedi li l-Kumitat tal-FSE jista’ jadotta l-miżuri tranżizzjonali jew l-emendi meħtieġa għall-ftehim fil-każ ta’ adeżjoni ġdida mal-Unjoni.

                  L-att li l-Kumitat tal-FSE ntalab jadotta huwa att li għandu effetti legali. L-att previst se jkun vinkolanti skont id-dritt internazzjonali f’konformità mal-Artikolu 102 tal-Ftehim billi jinkludi emendi għall-ftehim internazzjonali, li huwa diġà vinkolanti fuq l-Unjoni.

                  L-att previst ma jissupplimentax jew ma jemendax il-qafas istituzzjonali tal-Ftehim.

                  B’dan il-mod, il-bażi ġuridika proċedurali tad-deċiżjoni proposta hija l-Artikolu 218(9) TFUE.

                  4.2.
                        Bażi ġuridika sostantiva

                  4.2.1.
                        Prinċipji

                  Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi b’mod prinċipali mill-objettiv u mill-kontenut tal-att previst, li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva, jiġifieri dik meħtieġa mill-għan jew mill-komponent ewlieni jew predominanti.

                  4.2.2.
                        Applikazzjoni fil-każ attwali

                  L-objettiv u l-kontenut tal-att previst jikkonċernaw il-kummerċ u kwistjonijiet relatati mal-kummerċ. Għaldaqstant, il-bażi ġuridika sostantiva tad-deċiżjoni proposta hija l-Artikolu 207 TFUE.

                  4.3.
                        Konklużjoni

                  Il-bażi ġuridika ta’ din id-deċiżjoni tal-Kunsill hija l-Artikolu 207 flimkien mal-Artikolu 218(9) TFUE.

                  5.
                        PUBBLIKAZZJONI TAL-ATT PREVIST

               Billi d-deċiżjoni tal-Kumitat tal-FSE se temenda l-Ftehim, din trid tiġi ppubblikata f'Il-Ġurnal Uffiċjali tal-Unjoni Ewropea ladarba tkun ġiet adottata.

               2018/0303 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra, fir-rigward tal-adeżjoni tar-Repubblika tal-Kroazja mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b’mod partikolari l-Artikoli 207 u 218(9) tiegħu,

               Wara li kkunsidra l-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra (“il-Ftehim”)
                  4
               ,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ġie konkluż f’isem l-Unjoni Ewropea (“l-Unjoni”) bid-Deċiżjoni 2009/152/KE
                  5
                u ġie applikat fuq bażi proviżorja mill-4 ta’ Awwissu 2014.

               (2)It-Trattat rigward l-adeżjoni tar-Repubblika tal-Kroazja mal-Unjoni Ewropea ġie ffirmat fid-9 ta’ Diċembru 2011 u daħal fis-seħħ fl-1 ta’ Lulju 2013.

               (3)Ir-Repubblika tal-Kroazja aderiet mal-Ftehim fit-8 ta’ Novembru 2017 billi ppreżentat l-Att ta’ Adeżjoni tagħha.

               (4)Skont l-Artikolu 102 tal-Ftehim, il-Kumitat tal-FSE jista’ jiddeċiedi dwar miżuri emendatorji li jistgħu jkunu neċessarji wara l-adeżjoni ta’ Stat Membru ġdid tal-Unjoni Ewropea.

               (5)Il-Kumitat tal-FSE, fil-laqgħa annwali tiegħu fi [data], irid jadotta deċiżjoni rigward il-miżuri emendatorji neċessarji wara l-adeżjoni tar-Repubblika tal-Kroazja mal-Unjoni.

               (6)Ikun xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat tal-FSE rigward l-adeżjoni tar-Repubblika tal-Kroazja mal-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-laqgħa annwali ta’ [data] tal-Kumitat tal-FSE stabbilita mill-Ftehim dwar l-adeżjoni tar-Repubblika tal-Kroazja mal-Unjoni għandha tkun ibbażata fuq l-abbozz tad-Deċiżjoni anness ma’ din id-Deċiżjoni.

               Artikolu 2

               Wara l-adozzjoni tagħha, id-Deċiżjoni tal-Kumitat tal-FSE għandha tiġi ppubblikata f'Il-Ġurnal Uffiċjali tal-Unjoni Ewropea.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 57, 28.2.2009, p. 2

                     (2)

                        ĠU L 17, 21.1.2017, p. 46

                     (3)

                        Sentenza tal-Qorti tal-Ġustizzja tas-7 ta’ Ottubru 2014, il-Ġermanja v il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (4)

                        ĠU L 57, 28.2.2009, p. 2

                     (5)

                        ĠU L 57, 28.2.2009, p. 1

    ---documentbreak---

               IL-KUMMISSJONI EWROPEA
            Brussell,6.8.2018
            COM(2018) 574 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat tal-FSE stabbilit mill-Ftehim Preliminari lejn Ftehim ta' Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra, fir-rigward tal-adeżjoni tar-Repubblika tal-Kroazja mal-Unjoni Ewropea

               ANNESS

               Abbozz tad-

               DEĊIŻJONI Nru …/2018 TAL-KUMITAT TAL-FSE

               stabbilit mill-Ftehim Preliminari lejn Ftehim ta' Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra,

               ta’ [data]

               fir-rigward tal-adeżjoni tar-Repubblika tal-Kroazja mal-Unjoni Ewropea

               Il-KUMITAT TAL-FSE,

               Wara li kkunsidra l-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, fuq naħa waħda, u l-Parti Afrika Ċentrali, fuq in-naħa l-oħra, (“il-Ftehim”), iffirmat fi Brussell fil-15 ta’ Jannar 2009, u applikat fuq bażi proviżorja mill-4 ta’ Awwissu 2014, u b’mod partikolari l-Artikoli 100, 102 u 107 tiegħu,

               Wara li kkunsidra t-Trattat rigward l-adeżjoni tar-Repubblika tal-Kroazja mal-Unjoni Ewropea (“l-Unjoni”), u l-att ta’ adeżjoni mal-Ftehim ippreżentat mir-Repubblika tal-Kroazja fit-8 ta’ Novembru 2017,

               Billi:

               (1)Skont it-termini tal-Ftehim u din id-Deċiżjoni, il-Parti Afrika Ċentrali hija magħmula mir-Repubblika tal-Kamerun.

               (2)Dan il-Ftehim għandu japplika, fuq naħa waħda, għat-territorji li fihom jiġi applikat it-Trattat dwar il-Funzjonament tal-Unjoni Ewropea (“TFUE”) u skont il-kundizzjonijiet imniżżla f'dak it-Trattat u, fuq in-naħa l-oħra, għat-territorju tar-Repubblika tal-Kamerun.

               (3)L-Artikolu 102(3) tal-Ftehim jipprovdi li l-Kumitat tal-FSE jista’ jiddeċiedi dwar miżuri emendatorji li jistgħu jkunu neċessarji wara l-adeżjoni ta’ Stati Membri ġodda mal-Unjoni Ewropea.

               ADOTTA DIN ID-DEĊIŻJONI:

               Artikolu 1

               Ir-Repubblika tal-Kroazja, bħala Parti tal-Ftehim, għandha, bl-istess mod bħall-Istati Membri l-oħra tal-Unjoni, tadotta rispettivament u tieħu nota tat-testi tal-Ftehim, kif ukoll tal-Annessi, il-Protokolli u d-Dikjarazzjonijiet mehmuża magħhom.

               Artikolu 2

               Il-Ftehim huwa emendat kif ġej: L-Artikolu 107 huwa sostitwit b’dan li ġej:

               “Artikolu 107

               Testi awtentiċi

               Dan il-Ftehim huwa mfassal b’kopji duplikati bil-Bulgaru, bil-Kroat, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Iżvediż u bl-Għarbi, filwaqt li t-testi kollha jkunu ugwalment awtentiċi.”

               Artikolu 3

               L-Unjoni għandha tikkommunika lir-Repubblika tal-Kamerun il-verżjoni bil-lingwa Kroata tal-Ftehim.

               Artikolu 4

               Id-dispożizzjonijiet tal-Ftehim għandhom japplikaw għal merkanzija esportata mir-Repubblika tal-Kamerun lejn ir-Repubblika tal-Kroazja jew mir-Repubblika tal-Kroazja lejn ir-Repubblika tal-Kamerun, li jikkonformaw mar-regoli ta’ oriġini fis-seħħ fit-terrritorji tal-Partijiet tal-Ftehim u li fl-4 ta’ Awwissu 2014 kienu fi tranżitu jew f’ħażna termporanja, f’depost doganali jew f’żona ħielsa fir-Repubblika tal-Kamerun jew ir-Repubblika tal-Kroazja.

               Għandu jingħata trattament preferenzjali fil-każijiet imsemmija fl-ewwel paragrafu, soġġett għall-preżentazzjoni tal-prova tal-oriġini maħruġa b’mod retrospettiv mill-awtoritajiet doganali tal-pajjiż esportatur lill-awtoritajiet doganali tal-pajjiż importatur, fi żmien erba’ xhur mid-data tad-dħul fis-seħħ ta’ din id-Deċiżjoni.

               Artikolu 5

               Ir-Repubblika tal-Kamerun timpenja ruħha li ma tagħmel ebda pretensjoni, talba jew rikors u li ma timmodifika jew tirtira l-ebda konċessjoni konformi mal-Artikolu XXIV.6 u l-Artikolu XXVIII tal-Ftehim Ġenerali dwar it-Tariffi u l-Kummerċ (“GATT” - General Agreement on Tariffs and Trade) 1994 jew mal-Artikolu XXI tal-Ftehim Ġenerali dwar it-Tariffi u l-Kummerċ fis-Servizzi (“GATS” - General Agreement on Trade in Services) fir-rigward tal-adeżjoni tar-Repubblika tal-Kroazja mal-Unjoni Ewropea.

               Artikolu 6

               Din id-Deċiżjoni għandha tidħol fis-seħħ fid-data tal-firma.

               Madankollu, l-Artikoli 3 u 4 għandhom japplikaw mill-4 ta’ Awwissu 2014.

               Magħmul fi xxx,

                        Għar-Repubblika tal-Kamerun

                        Għall-Unjoni Ewropea